Nýverið hófu Íslenskir aðalverktakar vinnu við byggingu rúmlega 4000 fermetra stálgrindarhúss að Hrauni 5 í Reyðarfirði . Húsið skiptist meðal annars í kerverkstæði , rafmagnsverkstæði , vélaverkstæði , renniverkstæði , verslun og matsal . Til viðbótar er 430 fermetra skrifstofurými á annarri hæð . Burðarvirki hússins verður úr stáli og læstar samlokueiningar í þaki og samlokueiningar í veggjum . Gólf og sökklar verða steypt . VGK-Hönnun sjá um burðarþols - , lagna - og arkitektahönnun hússins ásamt því að vinna að deiliskipulagi á lóðinni . Skila á þeim hluta hússins sem tilheyrir vélaverkstæði tilbúnu til notkunar 1. mars 2008 en verklok eru 15. júlí 2008 . Verkkaupi er Vélsmiðja Hjalta Einarssonar í Hafnarfirði og munu þeir nota húsið til vinnu vegna þjónustusamnings við Alcoa á Reyðarfirði .